Leeu wat gemeenskap bedreig, geskietDi leeu is deur wildbewaarders in KwaZulu-Natal geskiet. (Foto: Verskaf) ŉ Leeu wat na bewering ŉ gemeenskap in KwaZulu-Natal geterroriseer het, is Sondagaand deur wildbewaarders om die lewe gebring. Nomusa Dube-Ncube, KwaZulu-Natalse LUR vir ekonomiese ontwikkeling, toerisme en omgewingsake, is Maandag deur die wildbewaringsgroep Ezemvelo Wildlife ingelig dat van hulle bewaarders die leeu in Melmoth doodgeskiet het. Ezemvelo Wildlife het verskeie reservate in dié provinsie en dit wil voorkom of die leeuwyfie uit die Hluhluwe iMfolozi-wildreservaat naby Melmoth ontsnap het. “Op 3 November het die leeu vir Jabulani Biyela, ŉ inwoner van KuNgqekwane naby Hluhluwe iMfolozi-wildreservaat, aangeval. Die man het wonderbaarlik oorleef en drie weke in die hospitaal deurgebring,” sê die LUR. Dube-Ncube het die gemeenskap verseker dat die veiligheid van die gemeenskap en hul vee die departement se grootste prioriteit is. “My departement is ook voortdurend besig om die beskadigde heining van die Umfolozi-wildreservaat [ŉ ander reservaat in die omgewing] te herstel. Dit sal bydra om bedreigde spesies soos wildehonde te beskerm.” Hy sê die bewaring van die natuur is noodsaaklik vir werkskepping en die verligting van armoede in die gebied.